РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/25-18

7. март 2018. године

Б е о г р а д

**ЗАПИСНИК**

**ТРИДЕСЕТТРЕЋЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ПОНЕДЕЉАК, 5. МАРТ 2018. ГОДИНЕ**

 Седница је почела у 15.05 часова.

 Седници су присуствовали председник Одобра за европске интеграције Ненад Чанак и чланови Одбора Весна Марковић, Милимир Вујадиновић, Душица Стојковић, Звонимир Ђокић, Драган Шормаз, Александар Стевановић, Гордана Чомић, Муамер Бачевац, Хаџи Милорад Стошић, Наташа Вучковић и Младен Грујић и заменици чланова Одбора Крсто Јањушевић, Оливера Пешић, Александра Јерков и Дубравка Филиповски. Седници нису присуствовали чланови Одбора Дејан Раденковић, Петар Јојић и Елвира Ковач.

 Седници су присуствовали и представници Министарства унутрашњих послова: Милица Ћатић, Зора Вулић, Емилија Јоксић, Зоран Висковић, Марко Миливојевић и Влада Николић и представници Националног конвента о Европској унији: Владимир Међак и Тара Тепавац.

На предлог председника Одбора, усвојен је следећи

**Д н е в н и р е д**

1. Предлог закона о странцима, који је поднела Влада у начелу,
2. Предлог закона о азилу и привременој заштити, који је поднела Влада у начелу,
3. Предлог закона о граничној контроли, који је поднела Влада у начелу,
4. Предлог закона о евиденцијама и обради података у области унутрашњих послова, који је поднела Влада у начелу,
5. Предлог закона о националном ДНК регистру, који је поднела Влада у начелу,
6. Предлог закона о изменама и допунама Закона о безбедности саобраћаја на путевима, који је поднела Влада у начелу,
7. Предлог за одржавање јавног слушања о радном тексту амандмана на Устав Републике Србије, који су поднеле Наташа Вучковић и Гордана Чомић,
8. Одређивање чланова Одбора за учешће на Конференцији „Коришћење ИПАРД фонда ЕУ“, који ће у сарадњи са Европским парламентом бити организован у Народној скупштини, 13. априла 2018. године.

 **Тачка 1.**

 Председник Одбора је отворио прву тачку Дневног реда, Предлог закона о странцима, који је поднела Влада у начелу и реч дао представнику предлагача. М. Ћатић је рекла да имајући у виду сталне и значајане промене у области миграција, промене у процесу кретања становништва као и других чинилаца који су од значаја за праћење миграција на домаћем и међународном плану, доношење новог Закона о странцима којим би се на адекватнији начин превазишле новонастале околности представљају једну од основних мера у свим стратешким документима. Уочени су одређени проблеми и правне празнине које је неопходно отклонити доношењем новог правног акта који на свеобухватан начин регулише област кретања и боравка странаца у Републици Србији. Један од циљева који се постиже доношењем закона је усаглашавање националног законодавства у области легалних и ирегуларних миграција са директивама Европске уније које уређују ове области. З. Вулић је набројала новине које су предвиђене у Предлогу закона као што су: уручивање писаног образложеног акта у којем се наводе разлози одбијања уласка странаца у нашу државу, образац којим се одбија виза и улазак, корпус права која се тичу виза, могућност одобравања нових врста боравака као што су самостални боравак и боравак хуманитарне природе и укључивање Безбедносно-информативне агенције у поступку одобравања боравка у нашој земљи. На питање Н. Чанка како је регулисан поступак преласка туриста са оружјем, речено је да је овај поступак регулисан Законом о оружју. На питање А. Стевановића да великом броју апликаната захтев за визу Србије бива одбијен а да не добије икакав одговор у вези разлога, речено је да издавање виза спада у надлежност Министарства спољних послова а да се у одређеним случајевима укључује у поступак провере и Министарство унутрашњих послова. Д. Стојковић је похвалила да су се приликом израде Предлога закона консултовали са свим релевантним државним, невладиним и привредним институцијама па је поставила питање да ли је било још предлога који су били уважени а нису наведени. Одговорено је да су уважени сви коментари и предлози са јавних расправа који су имали за сврху олакшавање самог приступа поступку и остваривању права странаца који бораве у нашој држави. Како више није било пријављених за реч, закључена је дискусија а Предлог закона је усвојен већином гласова (1 није гласао).

 **Тачка 2.**

 Председник Одбора је отворио другу тачку Дневног реда, Предлог закона о азилу и привременој заштити, који је поднела Влада у начелу и реч дао представнику предлагача. М. Ћатић је напоменула да су решења и институти у овом Предлогу закона прва фаза хармонизације са законодавством Европске уније (ЕУ) у овој области, а да ће друга фаза хармонизације бити учињена две године пре приступања Европској унији. Е. Јоксић је истакла да су разлози за доношење Закона пре свега због непрецизних дефиниција и недостатака који омогућавају злоупотребу система азила у важећем Закону о азилу који је донет 2007. године. На питање Д. Стојковић у вези података о поднетим захтевима за азил у 2017. години, наведено је следеће: 6.195 људи је изразило намеру да поднесе захтев за азил, 235 захтева за азил је поднето, донето је 508 одлука од којих је за 159 захтева обустављен поступак, одобрена су три уточишта за 3 лица, донето је три решења о супсидијарној заштити за 11 лица и 9 решења којима се одбија захтев за азил. Министар унутрашњих послова је потписао стандардну оперативну процедуру за поступање према мигрантима, у које спадају и рањиве категорије као што су тражиоци азила жртве трговине људима и малолетници без законских старатеља али и категорија као што су страни борци. Како више није било пријављених за реч, закључена је дискусија а Предлог закона је усвојен већином гласова (2 није гласало).

 **Тачка 3.**

 Н. Чанак је отворио трећу тачку Дневног реда и реч дао представнику предлагача. М. Ћатић је рекла да су основни циљеви Закона о граничној контроли обезбеђење државне границе, заштита живота и здравља људи и животне средине, спречавање вршења и откривања кривичних дела и прекршаја, спречавање ирегуларних миграција, спречавање и откривање других активности и радњи којима се угрожава јавни ред и мир, правни поредак и јавна безбедност. Систем интегрисаног управљања границом, као такав и даље егзистира у правном систему Републике Србије а органи из система интегрисаног управљања границом преузимају мере и активности којима се регулише заједничко управљање границом у складу са важећим законима, стратегијама и другим актима. З. Васковић је напоменуо да се, у складу са Шенгенским граничним кодом, сада гранична контрола дели на основну, детаљну и минимум граничне контроле. Основни разлог за поделу на основну и детаљну контролу је због убрзања процеса контроле на граничним прелазима. Предлог закона предвиђа да уколико постоји потреба, у складу са анализом ризика, за детаљном контролом, иста се обавља на тзв. другој линији контроле што у пракси значи да се детаљне провере врше на неком другом месту на подручју граничног прелаза чиме се други путници не задржавају на првој линији контроле. Навео је још једну новину која се налази у Предлогу закона а то је чињеница да се одређене надлежности из области управљања граничним појасом, премером, означавањем и обележавањем, као и изградња, опремање и одржавање граничних прелаза преносе на Републичку дирекцију за имовину Републике Србије. Када је реч о малолетницима, предложено је да малолетно лице до навршене 16. године, држављанин Републике Србије, када путује само или у пратњи другог лица које му није родитељ или законски старатељ, мора поседовати оверену писану сагласност оба родитеља или законског старатеља. Предлог закона о граничној контроли, у начелу је усвојен једногласно.

 **Тачка 4.**

 Председник Одбора је отворио четврту тачку Дневног реда, Предлог закона о евиденцијама и обради података у области унутрашњих послова, који је поднела Влада у начелу, и реч дао представнику предлагача. М. Ћатић је је рекла да поглавље 23 – Правосуђе и основна права, у које је укључено и Министарство унутрашњих послова, захтева јачање свести о стандардима које држава кандидат треба да испуни у погледу владавине права, функционисања правосуђа, борбе против корупције, заштите људских права, па између осталих и права на приватност. Законом о евиденцијама и обради података у области унутрашњих послова треба да се обезбеди законски оквир за обраду података о личности у овом министарству, као и садржина евиденција у којима се обрађују ови подаци, начин чувања и рокови чувања истих. Доношењем овог закона биће остварено уставно начело непосредне примене зајемчених људских и мањинских права, биће остварена усаглашеност са системским законом у области заштите података о личности, биће остварена усклађеност са правним тековинама Европске уније, у складу са преузетим обавезама Републике Србије, којима се наша држава обавезује да усклади своје законодавство са комунитарним законодавством и осталим међународним прописима који се у конкретном случају односе на заштиту личних података и приватност, чиме ће се постићи највиши степен приватности свих грађана Републике Србије, навела је М. Ћатић. Како се нико није јавио за реч, председник Одбора је закључио дискусију и ставио на гласање Предлог закона који је усвојен већином гласова (13 за и 1 није гласао).

 **Тачка 5.**

 Н. Чанак је отворио пету тачку Дневног реда, Предлог закона о националном ДНК регистру, који је предложила Влада у начелу и реч дао представнику предлагача. М. Ћатић је рекла да је усвајањем овог закона предвиђено успостављање јединственог ДНК регистра, за потребе вођења кривичног поступка и расветљавања кривичних дела, утврђивања идентитета несталих или непознатих лица и лешева, делова тела, као и обрада података добијених форензичко-генетичким анализама. М. Миливојевић је рекао да Предлог закона представља нов закон који има посебан однос са Закоником о кривичном поступку и са Законом о полицији када су у питању идентификација извршилаца кривичних дела или утврђивање идентитета. Предлог закона је у складу са Одлуком Савета 2008/615/ЈНА о јачању прекограничне сарадње, посебно у сузбијању тероризма и прекограничног криминала, чији члан 2. говори о томе да свака држава треба да успостави националну базу података о анализи ДНК. У нашој држави тренутно постоје 7 лабораторија које се баве ДНК анализом и вештачењима, једино лабораторија Министарства унутрашњих послова је акредитована. На крају свог излагања је рекао да се потпуна усклађеност са Оквирном одлуком 2008/977/ЈНА о заштити личних података која је замењена Директивом ЕУ 2016/680 о заштити појединца у вези са обрадом личних података од стране надлежних тела у сврху спречавања, истраге, откривања или извршења кривичних санкција и о слободном кретању таквих података, предвиђа доношењем подзаконског акта који доноси министар у року од годину дана од дана ступања на снагу овог Закона. Д. Шормаз је истакао значај области коју регулише овај Предлог закона и сматра да би део у вези идентификације особе требало да стоји у Закону а не у подзаконским актима. Како се нико више није јавио за реч, председник Одбора је закључио дискусију и ставио на гласање Предлог закона који је усвојен једногласно.

 **Тачка 6.**

 Председник Одбора је отворио шесту тачку Дневног реда и реч дао представнику предлагача. М. Ћатић је навела које су новине у Предлогу закона у односу на важећи Закон како би се отклонили недостаци који су примећени у току примене важећег Закона. Постизање веће ефикасности у његовој примени захтева усаглашавање одредби овог Закона са осталом законском регулативом, пре свега са одредбама Закона о прекршајима. Измене и допуне појединих одредби Закона предложене су у циљу усаглашавања са важећим правним прописима Европске уније у овој области. В. Николић је рекао да је Предлог закона делимично усклађен са законодавством Европске уније а да ће потпуна усклађеност бити постигнута доношењем подзаконских прописа. Како се нико није јавио за реч, председник Одбора је закључио дискусију и ставио на гласање Предлог закона о изменама и допунама Закона о безбедности саобраћаја на путевима, који је усвојен већином гласова (12 за, 1 уздржан и 1 није гласао).

 **Тачка 7.**

 Председник Одбора је отворио седму тачку Дневног реда - Предлог за одржавање јавног слушања о радном тексту амандмана на Устав Републике Србије, који су поднеле Наташа Вучковић и Гордана Чомић. Н. Вучковић сматра да је неопходно да се народни посланици у овој фази упознају са радним текстом амандмана на Устав Републике Србије. Г. Чомић је додала да је један од предлога да поступак и процедура измена Устава у Народној скупштини буде део јавног слушања. Д. Шормаз је изнео мишљење да није потребно одржати јавно слушање док се не види став Венецијанске комисије. Предлог за одржавање јавног слушања је већином гласова одбијен (9 против, 4 за и 1 није гласао).

 **Тачка 8.**

 Одбор је већином гласова (13 за и 1 није гласао) одредио Драгана Шормаза и Младена Грујића за учеснике на Конференцији „Коришћење ИПАРД фонда ЕУ“, који ће у сарадњи са Европским парламентом бити организован у Народној скупштини, 13. априла 2018. године.

 На крају седнице Одбор је усвојио записнике са 29., 30. и 31. седнице Одбора.

 Седница је завршена у 16.30 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Ненад Чанак